Paul Muni

**Meshilem Meier Weisenfreund**, con nombre artistico **Paul Muni**, estió un actor estausunidense, naixito o 22 de setiembre de 1895 en Lviv (Imperio Austrohongaro, hue Ucraína) y muerto o 25 d'agosto de 1967 en Santa Barbara (California).

En a suya carrera cinematografica, recibió un Oscar a o Millor Actor (amás de cuatro nominacions), un Premio NYFCC a o Millor Actor, una Copa Volpi a o Millor Actor, un Premio a lo Millor Actor d'o Festival Internacional de Cine de Mar del Plata y un Premio Tony a o Millor Actor Teatral. D'entre a suya filmografía, de puet destacar as suyas interpretacions en as cintas *[[The Valiant (pelicula de 1929)|The Valiant]]* (1929, William K. Howard), *[[Scarface (pelicula de 1932)|Scarface]]* (1932, Howard Hawks), *[[The Story of Louis Pasteur]]* (1936, William Dieterle), *[[The Life of Emile Zola]]* (1937, William Dieterle), u *[[The Last Angry Man]]* (1959, Daniel Mann).

## Primeras anyadas
Meshilem Meier Weisenfreund naixió d'a ciudat de Lviv, que en ixas calendatas (1895) yera en a provincia austriaca de Galitzia, en l'Imperio Austrohongaro, en una familia chudieva. Os suyos pais yeran actors de teatro en yiddisch, y emigroron en 1902 ta Nueva York, en os Estaus Unius, como muchos atros habitants d'a redolada en ixas envueltas.

## Estaus Unius
En os Estaus Unius, debutó en a escena con os suyos pais en 1907, a l'edat de 12 anyadas. Lo escubrió o empresario teatral Maurice Schwartz, que yera propietario d'o *Yiddish Art Theater*.

### Actividat cinematografica
Con 29 anyos d'edat, actuó en os teatros de Broadway, en Nueva York, en o suyo primer papel en el que emplegaba a luenga anglesa. En 1929 fue contractato por a *[[Fox Film Corporation]]* d'o productor William Fox, y nominato a o premio Oscar ta o Millor Actor por o suyo primer papel en o cine, en *[[The Valiant (pelicula de 1929)|The Valiant]]*, de William K. Howard, con Marguerite Churchill, DeWitt Jennings, Henry Kolker, Edith Yorke, Richard Carlyle y Johnny Mack Brown. Sindembargo, os papels que li ufriban no li cuacaban, y albandonó o cine ta tornar ta o teatro.

En 1932 tornó ta o cine, ta un papel en *[[Scarface (pelicula de 1932)|Scarface]]*, una pelicula de cine negro de Howard Hawks, con Ann Dvorak, George Raft, Karen Morley y Osgood Perkins. Tamién en 1932 rodó *[[I Am a Fugitive from a Chain Gang]]*, de Mervyn LeRoy, con Glenda Farrell, Helen Vinson y Noel Francis; por a suya interpretación en ista cinta fue tamién nominato a l'Oscar a o Millor Actor. Ista cinta li fació retomar a suya carrera cinematografica, con títols d'importancia. A productora cinematografica *[[Warner Bros.]]* li ufrió un contracto.

Asinas, en 1936 rodó a pelicula *[[The Story of Louis Pasteur]]*, entrepetando a Louis Pasteur; o director cinematografico estió William Dieterle, y atros actors estioron Josephine Hutchinson, Anita Louise y Donald Woods. Por ista interpretación recibió o Oscar a o Millor Actor en 1936, amás d'a Copa Volpi a o Millor Actor d'o Festival Internacional de Cine de Venecia.

En 1937 interpretó a Émile Zola en a cinta *[[The Life of Emile Zola]]*, tamién de William Dieterle, con Gale Sondergaard, Joseph Schildkraut, Gloria Holden y Donald Crisp, recibindo una atra nominación a o premio Oscar a o Millor Actor y un Premio NYFCC a o Millor Actor, atorgato por o *Cerclo de Criticos Cinematograficos de Nueva York*.

En o periodo d'o Comité d'Actividaz Antiamericanas, promovito por o senador Joseph McCarthy, Paul Muni fue relegato, por a suyas posicions politicas, que feba apareixer en as suyas peliculas, aspecto claro en peliculas como en *[[The Life of Emile Zola]]* u *[[Juarez (pelicula de 1939)|Juarez]]*, pero que apareixeba en muitos atros d'os suyos papels.

En 1959 recibió a suya zaguera nominación a l'Oscar, por a pelicula *[[The Last Angry Man]]*, de Daniel Mann, con David Wayne y Betsy Palmer.

### Actividat teatral
Paul Muni no albandonó o Teatro, y recibió en 1956 un Premio Tony a o Millor Actor Teatral por a suya participación en *[[Inherit the Wind]]*, una obra de Jerome Lawrence y Robert Edwin Lee.

## Retirada d'a escena
En 1959, por os suyos problemas de salut, se retiró d'o cine y d'o teatro. Morió o 25 d'agosto de 1967 en a localidat de Montecito, en l'estato de California, a l'edat de 71 anyadas.

## Premios
### Cine
Paul Muni recibió un premio Oscar a o Millor Actor en 1936 por *[[The Story of Louis Pasteur]]*. Muni fue nominato a l'Oscar a o Millor Actor por *[[The Valiant (pelicula de 1929)|The Valiant]]* (1929), *[[I Am a Fugitive from a Chain Gang]]* (1932), *[[The Life of Emile Zola]]* (1937) y *[[The Last Angry Man]]* (1959).

Tamién recibió Muni en 1936 una Copa Volpi a o Millor Actor en o Festival Internacional de Cine de Venecia, por a suya interpretación de Louis Pasteur en *[[The Story of Louis Pasteur]]*

Recibió en 1937 un Premio NYFCC a o Millor Actor, d'o *Cerclo de Criticos Cinematograficos de Nueva York* por o suyo papel en *[[The Life of Emile Zola]]*. Tamién fue nominato a lo Premio NYFCC a o Millor Actor por *[[The Last Angry Man]]* en 1959, interpretación que li comportó tamién o Premio a lo Millor Actor d'o Festival Internacional de Cine de Mar del Plata

### Teatro
Tamién recibió en 1956 un Premio Tony a o Millor Actor Teatral por a suya participación en *[[Inherit the Wind]]*.

## Filmografía

## Vinclos externos

*  Paul Muni en IMDb.
*  Paul Muni en Internet Broadway Database.
*  Paul Muni en TCM Movie Database.
*  Paul Muni en Find a Grave.

## Referencias